EVROPSKA KOMISIJA Bruselj, 25.5.2018 COM(2018) 349 final 2018/0181(CNS) Predlog UREDBA SVETA o spremembi Uredbe (EU) št. 389/2012 o upravnem sodelovanju na področju trošarin glede vsebine elektronske evidence



OBRAZLOŽITVENI MEMORANDUM 1.OZADJE PREDLOGA •Razlogi za predlog in njegovi cilji Uredba Sveta (EU) št. 389/2012 določa pravno podlago za upravno sodelovanje med državami članicami. Ta predlog je priložen predlogu direktive Sveta o določitvi splošnega režima za trošarino v zvezi s poglavjem V Direktive Sveta XXX/ES. To se nanaša na avtomatizacijo nadzora gibanja trošarinskega blaga, ki je bilo sproščeno v porabo v eni državi članici in ki potuje v drugo državo članico, da bi se dobavilo v komercialne namene v tej drugi državi članici. Novi režim bo zahteval registracijo gospodarskih subjektov, ki premikajo blago v skladu s poglavjem V Direktive XXX/ES, v evidenci gospodarskih subjektov, ki je trenutno omejena na gospodarske subjekte, ki uporabljajo režim iz poglavij III in IV Direktive XXX/ES. S tem predlogom se ta zahteva uvaja v Uredbo (EU) št. 389/2012. •Skladnost z veljavnimi predpisi s področja zadevne politike Predlog je povezan s prenovitvijo Direktive Sveta 2008/118/ES. •Skladnost z drugimi politikami Unije Ni relevantno. 2.PRAVNA PODLAGA, SUBSIDIARNOST IN SORAZMERNOST •Pravna podlaga Predlog temelji na členu 113 Pogodbe o delovanju Evropske unije (v nadaljnjem besedilu: PDEU). V navedenem členu je določeno, da Svet po posebnem zakonodajnem postopku ter po posvetovanju z Evropskim parlamentom in Ekonomsko-socialnim odborom soglasno sprejme določbe za harmonizacijo pravil držav članic na področju posrednega obdavčenja. •Subsidiarnost (za neizključno pristojnost) Načelo subsidiarnosti se uporablja, če ta predlog ne spada v izključno pristojnost Evropske unije. Države članice ne morejo zadovoljivo doseči ciljev predloga, temveč je te cilje mogoče lažje doseči na ravni Evropske unije. Obstoječi nacionalni postopki registracije se med seboj zelo razlikujejo in niso primerna podlaga za avtomatizacijo teh postopkov. •Sorazmernost Predlagana sprememba ne presega tistega, kar je potrebno za rešitev perečih vprašanj in s tem za dosego ciljev Pogodbe, tj. pravilnega in učinkovitega delovanja notranjega trga. Ta predlog je v skladu z načeli sorazmernosti iz člena 5(4) Pogodbe o Evropski uniji.

Cilj predloga je uvedba obveznosti registracije gospodarskih subjektov, ki premikajo blago v skladu z oddelkom 2 poglavja V Direktive XXX/ES. Brez tega predloga popolna avtomatizacija gibanja blaga, sproščenega v porabo, ne bo mogoča. •Izbira instrumenta Uredba Sveta. 3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA •Naknadne ocene / preverjanja ustreznosti obstoječe zakonodaje Opravljena je bila ocena Direktive 2008/118/ES in predlog direktive Sveta o določitvi splošnega režima za trošarino temelji na tej oceni ter poročilu Komisije Svetu in Evropskemu parlamentu „o izvajanju in vrednotenju Direktive Sveta 2008/118/ES z dne 16. decembra 2008 o splošnem režimu za trošarino“ z dne 21. aprila 2017 (COM(2017) 184 final). V poročilu je poudarjena potreba po nadaljnji avtomatizaciji in ta predlog zadeva le manjšo prilagoditev, ki odraža to možnost politike. •Posvetovanja z zainteresiranimi stranmi Posvetovanja z zainteresiranimi stranmi so potekala v okviru revizije Direktive Sveta 2008/118/ES. •Ocena učinka Ločena ocena učinka ni bila potrebna, saj je izbira politike za nadaljnjo avtomatizacijo podprta z oceno učinka za prenovitev Direktive 2008/118/ES. •Ustreznost in poenostavitev ureditve Ocenjevanje Direktive 2008/118/ES je bilo izvedeno v okviru programa Komisije REFIT. •Temeljne pravice Ta predlog spoštuje temeljne pravice, zlasti pravico do zasebnosti, z obstoječo določbo o varstvu podatkov v Uredbi (EU) št. 389/2012. 4.PRORAČUNSKE POSLEDICE Kakršen koli finančni vpliv v zvezi z uvedbo faze 4 EMCS izhaja iz sklepa XXX/ES. Proračunski vpliv centralnega razvoja in delovanja razširjene nove storitve se bo kril iz proračuna FISCALIS v okviru odobritev, ki so že predvidene v uradnem finančnem načrtovanju. Dodatna sredstva iz proračuna EU ne bodo potrebna. Poleg tega ta pobuda ne prejudicira predloga Komisije o naslednjem večletnem finančnem okviru. 5.DRUGI ELEMENTI •Načrti za izvedbo ter ureditev spremljanja, ocenjevanja in poročanja Ni relevantno. •Obrazložitveni dokumenti (za direktive)

Obrazložitveni dokumenti o prenosu določb tega predloga niso potrebni. •Natančnejša pojasnitev posameznih določb predloga Predlog spreminja področje uporabe člena 19 Uredbe, tako da vključuje dve novi kategoriji gospodarskih subjektov: certificirane pošiljatelje, ki so registrirani kot pošiljatelji za trošarinsko blago, ki je že bilo sproščeno v porabo, in certificirane prejemnike, ki so registrirani kot prejemniki za trošarinsko blago, ki je že bilo sproščeno v porabo. Imetniki trošarinskih skladišč in registrirani pošiljatelji bodo lahko delovali kot certificirani pošiljatelji, imetniki trošarinskih skladišč in registrirani prejemniki pa kot certificirani prejemniki. O tem bo treba obvestiti pristojne organe držav članic, te informacije pa bi morale biti vključene tudi v evidenco. Poleg tega bo v skladu s predlogom elektronska evidenca vključevala informacije o pravici registriranega pošiljatelja, da v osnutku elektronskega administrativnega dokumenta pusti prazna polja o namembnem kraju pri premikanju energentov pod režimom odloga plačila trošarine po morju ali celinskih vodnih poteh. Na podlagi člena 23 Direktive XXX/ES lahko imetniki trošarinskega skladišča in registrirani pošiljatelji polje o namembnem kraju pustijo prazno. Trenutno v Uredbi (EU) št. 389/2012 centralna evidenca vsebuje takšne informacije glede praznega polja o namembnem kraju le v primeru imetnika trošarinskega skladišča. 2018/0181 (CNS) Predlog UREDBA SVETA o spremembi Uredbe (EU) št. 389/2012 o upravnem sodelovanju na področju trošarin glede vsebine elektronske evidence SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 113 Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega parlamenta, ob upoštevanju mnenja Evropskega ekonomsko-socialnega odbora,

v skladu s posebnim zakonodajnim postopkom, ob upoštevanju naslednjega: (1)Člen 19 Uredbe Sveta (EU) št. 389/2012 določa obveznost držav članic, da vodijo elektronske evidence dovoljenj gospodarskih subjektov in skladišč, ki se ukvarjajo s premikanjem trošarinskega blaga pod režimom odloga plačila trošarine. (2)Direktiva XXX/ES razširja uporabo računalniško podprtega sistema, ki se trenutno uporablja za nadzor gibanja trošarinskega blaga pod režimom odloga plačila trošarine, na nadzor trošarinskega blaga, sproščenega v porabo na ozemlju ene države članice, ki nato potuje na ozemlje druge države članice, da bi se dobavilo v komercialne namene. (3)Da se omogoči pravilno delovanje računalniško podprtega sistema z zagotovitvijo shranjevanja popolnih, posodobljenih in točnih podatkov, je treba spremeniti področje uporabe člena 19 Uredbe (EU) št. 389/2012, tako da se vključita dve novi kategoriji gospodarskih subjektov: certificirani pošiljatelji, ki so registrirani kot pošiljatelji za trošarinsko blago, ki je že bilo sproščeno v porabo, in certificirani prejemniki, ki so registrirani kot prejemniki za trošarinsko blago, ki je že bilo sproščeno v porabo. (4)V skladu s členom 23 Direktive XXX/ES lahko v primeru gibanja energentov pod režimom odloga plačila trošarine po morju ali celinskih vodnih poteh pristojni organi odpremne države članice pošiljatelju dovolijo, da ob odpremi v osnutku elektronskega administrativnega dokumenta iz člena 21(2) navedene direktive izpusti podatke o prejemniku. V skladu z Uredbo (EU) št. 389/2012 lahko te informacije v elektronsko evidenco vključi le imetnik trošarinskega skladišča. Bistveno je, da lahko tudi registrirani pošiljatelj v elektronsko evidenco vnese informacije glede svoje pravice do izpustitve podatkov o prejemniku ob odpremi. (5)Ker cilja te uredbe, in sicer razširitve elektronske evidence, da se vključijo gospodarski subjekti, ki premikajo trošarinsko blago, sproščeno v porabo, ni mogoče zadovoljivo doseči na ravni držav članic, temveč je ta cilj zaradi zagotavljanja usklajenega delovanja računalniško podprtega sistema in spodbujanja boja proti goljufijam mogoče lažje doseči na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja. (6)Ta uredba spoštuje temeljne pravice in upošteva načela, priznana z Listino Evropske unije o temeljnih pravicah, zlasti pravico o varstvu osebnih podatkov. Upoštevajoč omejitve iz te uredbe se obdelava osebnih podatkov v okviru te uredbe izvaja samo v obsegu, ki je potreben za zaščito legitimnih fiskalnih interesov držav članic in je z njimi sorazmeren. (7)Opravljeno je bilo posvetovanje z Evropskim nadzornikom za varstvo podatkov v skladu s členom 28(2) Uredbe (ES) št. 45/2001 Evropskega parlamenta in Sveta. (8)Da se datum začetka uporabe te uredbe uskladi z datumom začetka uporabe določb Direktive XXX/ES o avtomatizaciji gibanja trošarinskega blaga, ki je bilo sproščeno v porabo na ozemlju ene države članice in ki potuje na ozemlje druge države članice, da bi se dobavilo v komercialne namene na ozemlju te druge države članice, in da se državam članicam omogoči dovolj časa za pripravo na spremembe, ki izhajajo iz te uredbe, bi se uredba morala uporabljati od 14. februarja 2022. (9)Uredbo (EU) št. 389/2012 bi bilo zato treba ustrezno spremeniti – SPREJEL NASLEDNJO UREDBO: Člen 1 Člen 19 Uredbe (EU) št. 389/2012 se spremeni: (1)v odstavku 1(a) se dodata naslednji točki (iv) in (v): „(iv) certificirani pošiljatelji v smislu točke 11 člena 4 Direktive XXX/ES; (v) certificirani prejemniki v smislu točke 12 člena 4 Direktive XXX/ES;“;